               EUROPSKA KOMISIJA
            Bruxelles, 11.8.2020.
            COM(2020) 371 final
            2020/0174(CNS)
            Prijedlog
            ODLUKE VIJEĆA
            o izmjeni Odluke br. 940/2014/EU o porezu „octroi de mer” u najudaljenijim francuskim regijama u pogledu razdoblja primjene

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Odredbe Ugovora o funkcioniranju Europske unije (UFEU) primjenjuju se na najudaljenije regije Unije. Međutim, najudaljenije francuske regije izvan su teritorijalne primjene direktiva o PDV-u i trošarinama.

               Odredbama Ugovora o funkcioniranju Europske unije, a posebno njegova članka 110., u načelu se u najudaljenijim francuskim regijama ne dopušta razlika u oporezivanju između lokalnih proizvoda i proizvoda iz matične Francuske, ostalih država članica ili trećih zemalja. Međutim, člankom 349. UFEU-a predviđa se mogućnost uvođenja posebnih mjera u korist tih regija zbog stalnih ograničenja koja utječu na gospodarske i socijalne uvjete najudaljenijih regija. Te mjere odnose se na različite politike, a među ostalim i na fiskalnu politiku.

               Porez „octroi de mer” neizravni je porez koji je na snazi isključivo u najudaljenijim francuskim regijama Martinique, Guadeloupe, Francuska Gijana, Réunion i Mayotte. Taj se porez primjenjuje na uvoz robe neovisno o njezinu podrijetlu te na isporuke robe koje su u zamjenu za naknadu izvršile osobe koje obavljaju djelatnosti proizvodnje. U načelu se na jednak način primjenjuje na lokalno proizvedene proizvode i uvezene proizvode.

               Međutim, Odlukom Vijeća br. 940/2014/EU od 17. prosinca 2014.
                  1
                Francuskoj se do 31. prosinca 2020. dopušta primjena izuzeća od poreza „octroi de mer” ili njegova smanjenja za određene lokalno proizvedene proizvode. Prilog toj Odluci sadržava popis proizvoda na koje se mogu primjenjivati izuzeća od poreza ili smanjenja poreza. Razlika u oporezivanju između lokalno proizvedenih proizvoda i ostalih proizvoda ne smije prelaziti 10, 20 ili 30 postotnih bodova, ovisno o proizvodu.

               Tim je razlikama u oporezivanju cilj kompenzirati nepovoljan položaj najudaljenijih regija u tržišnom natjecanju, koji dovodi do povećanja troškova proizvodnje, a time i cijene lokalno proizvedene robe. U nedostatku posebnih mjera lokalni proizvodi bit će manje konkurentni od uvezene robe, čak i kad se u obzir uzme trošak prijevoza. Time bi se otežalo održavanje lokalne proizvodnje s višim troškovima proizvodnje.

               Zbog isteka Odluke Vijeća Komisija je pokrenula vanjsku studiju kako bi procijenila postojeći režim i mogući učinak različitih opcija za razdoblje nakon 2020. Na temelju te studije Komisija smatra da je opravdano odobriti zatraženo produljenje, uz određene izmjene postojećeg režima.

               Komisija je stoga započela s ispitivanjem popisa proizvoda za koje francuska tijela žele primjenu diferenciranog oporezivanja. To ispitivanje popisa proizvoda zahtijeva znatan angažman francuskih tijela i Komisije, a za svaki bi proizvod trebalo provjeriti opravdanost diferenciranog oporezivanja i njegovu razmjernost kako bi se osiguralo da se diferenciranim oporezivanjem ne može ugroziti cjelovitost i usklađenost pravnog poretka Unije, uključujući unutarnje tržište i zajedničke politike.

               Zbog krize povezane s pandemijom bolesti COVID-19 francuska tijela znatno kasne u prikupljanju svih potrebnih informacija. Stoga to ispitivanje još nije dovršeno.

               Ako se prije 1. siječnja 2021. ne donese nikakav prijedlog, postoji opasnost nastanka pravnog vakuuma, što bi moglo onemogućiti primjenu bilo kakvog diferenciranog oporezivanja u najudaljenijim francuskim regijama nakon 1. siječnja 2021., čak i za one proizvode za koje je zadržavanje sustava diferenciranog oporezivanja definitivno opravdano.

               Radi dovršetka tekućih poslova i kako bi se francuskim tijelima omogućilo da prikupe sve potrebne informacije, a Komisiji osiguralo dovoljno vremena za pripremu uravnoteženog prijedloga, uz poštovanje različitih interesa, potrebno je dodatnih šest mjeseci.

               •Dosljednost s postojećim odredbama politike u tom području

               U Komunikaciji iz 2017. o jačem i obnovljenom strateškom partnerstvu s najudaljenijim regijama Europske unije
                  2
                naglašava se da se najudaljenije regije i dalje suočavaju s ozbiljnim poteškoćama, od kojih su mnoge trajne. U toj se Komunikaciji predstavlja novi pristup Komisije poticanju razvoja najudaljenijih regija maksimalnim iskorištavanjem resursa i mogućnosti koje pružaju novi vektori rasta i nova radna mjesta.

               U tom kontekstu cilj je ovog prijedloga promicati i održavati određene oblike lokalne proizvodnje koji su posebno ugroženi te time potaknuti zapošljavanje u najudaljenijim francuskim regijama. Ovim prijedlogom produbljuje se jedinstveno tržište i ponovno uspostavlja konkurentnost lokalne proizvodnje tako što se nadoknađuju nedostaci koji proizlaze iz njihova zemljopisnog i gospodarskog položaja. Njime se dopunjuje Program za rješavanje problema koji se posebno odnose na udaljenost i otočni položaj (POSEI)
                  3
               , čiji je cilj potpora primarnom sektoru i proizvodnji sirovina, Europski fond za pomorstvo i ribarstvo (EFPR)
                  4
                i Europski fond za regionalni razvoj (EFRR)
                  5
               , koji uključuje dodatnu posebnu dodjelu sredstava za nadoknadu dodatnih troškova najudaljenijih regija koji su svojstveni njihovim ograničenjima.

               •Dosljednost u odnosu na druge politike Unije

                  Prijedlog je dosljedan strategiji jedinstvenog tržišta iz 2015.
                     6
                  , kojom Komisija nastoji ostvariti povezanije i pravednije jedinstveno tržište od kojeg će koristi imati svi dionici. Jedan od ciljeva predložene mjere jest smanjivanje dodatnih troškova koje snose poduzeća u najudaljenijim regijama, što otežava njihovo potpuno sudjelovanje na jedinstvenom tržištu. Zbog ograničenog obujma proizvodnje u najudaljenijim francuskim regijama nije predviđen negativan učinak na pravilno funkcioniranje jedinstvenog tržišta.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna osnova prijedloga jest članak 349. UFEU-a. Tom se odredbom Vijeću omogućuje da donese posebne odredbe čiji je cilj utvrđivanje uvjeta primjene Ugovorâ na najudaljenije regije EU-a.

                  •
                        Supsidijarnost (za neisključivu nadležnost)

                  Samo je Vijeće ovlašteno, na temelju članka 349. UFEU-a, za donošenje posebnih mjera kojima se pogoduje najudaljenijim regijama kako bi se prilagodila primjena Ugovorâ na te regije, uključujući zajedničke politike, zbog stalnih ograničenja koja utječu na gospodarske i socijalne uvjete najudaljenijih regija. To se odnosi i na odobravanje odstupanja od članka 110. UFEU-a. Stoga je prijedlog u skladu s načelom supsidijarnosti.

               •Proporcionalnost

                  Ovaj je prijedlog u skladu s načelom proporcionalnosti utvrđenim u članku 5. stavku 4. Ugovora o Europskoj uniji. Cilj je prijedloga za šest mjeseci produljiti režim koji se trenutačno primjenjuje kako bi se omogućila provedba potpune analize, za svaki proizvod zasebno, zahtjeva za odobrenje primjene diferenciranog oporezivanja kako bi se kompenzirao nepovoljan položaj u tržišnom natjecanju u kojemu se nalazi lokalna proizvodnja. Sva daljnja produljenja odobrit će se samo nakon dovršetka dotične analize, za svaki proizvod zasebno, zahtjeva francuskih tijela.

               •Odabir instrumenta

                  Radi izmjene Odluke Vijeća br. 940/2014/EU predlaže se donošenje odluke Vijeća.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

                  O tekstu ovog prijedloga provedeno je savjetovanje s nadležnim glavnim upravama Europske komisije.

                  Odstupanje od Smjernica za bolju regulativu odobreno je zbog ograničenog ukupnog učinka poreza „octroi de mer” na EU u cjelini.

               4.UTJECAJ NA PRORAČUN

                  Prijedlog ne utječe na proračun Europske unije.

               5.OSTALI DIJELOVI

               •Planovi provedbe i mehanizmi praćenja, evaluacije i izvješćivanja

                  U tijeku je potpuna revizija Odluke br. 940/2014/EU s ciljem obnavljanja aranžmana. Na temelju vanjske studije i informacija koje je dostavila Francuska izradit će se analitički dokument u čijem se prilogu navodi evaluacija režima.

               •Detaljno obrazloženje posebnih odredaba prijedloga

                  Ovaj dio nije primjenjiv jer su odredbe prijedloga jasne.

               2020/0174 (CNS)

               Prijedlog

               ODLUKE VIJEĆA

               o izmjeni Odluke br. 940/2014/EU o porezu „octroi de mer” u najudaljenijim francuskim regijama u pogledu razdoblja primjene

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 349.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskog parlamenta
                  7
               ,

               u skladu s posebnim zakonodavnim postupkom,

               budući da:

               (1)Odlukom Vijeća br. 940/2014/EU od 17. prosinca 2014.
                  8
                o porezu „octroi de mer” u najudaljenijim francuskim regijama francuskim tijelima dopuštena je primjena izuzeća od poreza ili smanjenja poreza „octroi de mer” na proizvode proizvedene lokalno u najudaljenijim francuskim regijama koji su navedeni u prilogu toj Odluci. Ovisno o proizvodu i prekomorskom departmanu, najveće dopušteno diferencirano oporezivanje iznosi 10, 20 ili 30 postotnih bodova. Odluka br. 940/2014/EU primjenjuje se do 31. prosinca 2020.

               (2)Francuska smatra da se najudaljenije regije i dalje nalaze u nepovoljnom položaju u tržišnom natjecanju te je od Europske komisije zatražila zadržavanje sustava diferenciranog oporezivanja sličnog postojećem sustavu i nakon 1. siječnja 2021., sve do 31. prosinca 2027.

               (3)Međutim, ispitivanje popisa proizvoda za koje Francuska želi primjenu diferenciranog oporezivanja zahtijeva dugotrajan rad, a za svaki bi proizvod trebalo provjeriti opravdanost diferenciranog oporezivanja i njegovu razmjernost kako bi se osiguralo da se diferenciranim oporezivanjem ne može ugroziti cjelovitost i usklađenost pravnog poretka Unije, uključujući unutarnje tržište i zajedničke politike.

               (4)Zbog krize povezane s pandemijom bolesti COVID-19 francuska tijela znatno kasne u prikupljanju svih potrebnih informacija. Stoga to ispitivanje još nije dovršeno.

               (5)Ako se prije 1. siječnja 2021. ne donese nikakav prijedlog, postoji opasnost nastanka pravnog vakuuma što bi moglo onemogućiti primjenu bilo kakvog diferenciranog oporezivanja u najudaljenijim francuskim regijama nakon 1. siječnja 2021.

               (6)Kako bi se omogućio dovršetak tekućih poslova i Komisiji osiguralo dovoljno vremena za pripremu uravnoteženog prijedloga, uz poštovanje različitih interesa, potrebno je dodatnih šest mjeseci.

               (7)Odluku br. 940/2014/EU trebalo bi stoga na odgovarajući način izmijeniti,

               DONIJELO JE OVU ODLUKU:

               Članak 1.

               U članku 1. stavku 1. Odluke br. 940/2014/EU, datum „31. prosinca 2020.” zamjenjuje se datumom „30. lipnja 2021.”.

               Članak 2.

               Ova se Odluka primjenjuje od 1. siječnja 2021.

               Članak 3.

               Ova je odluka upućena Francuskoj Republici.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća br. 940/2014/EU od 17. prosinca 2014. o porezu „octroi de mer” u najudaljenijim francuskim regijama (SL L 367, 23.12.2014., str. 1.).

                     (2)

                        COM(2017) 623 final.

                     (3)

                        Uredba (EU) br. 228/2013 Europskog parlamenta i Vijeća od 13. ožujka 2013.

                     (4)

                        Uredba (EU) br. 508/2014 Europskog parlamenta i Vijeća od 15. svibnja 2014. o Europskom fondu za pomorstvo i ribarstvo.

                     (5)

                        Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo.

                     (6)

                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija „Poboljšanje jedinstvenog tržišta: više prilika za ljude i poduzeća” (COM(2015) 550 final, str. 4.).

                     (7)

                        SL C , , str. .

                     (8)

                        Odluka Vijeća br. 940/2014/EU od 17. prosinca 2014. o porezu „octroi de mer” u najudaljenijim francuskim regijama (SL L 367, 23.12.2014., str. 1.).


               EUROPSKA KOMISIJA
            Bruxelles, 12.11.2020.
            COM(2020) 700 final
            2020/0314(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u [32015R1222 – Smjernice za upravljanje zagušenjima „CM”]
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Cilj je nacrta odluke Zajedničkog odbora EGP-a (priloženog predloženoj odluci Vijeća) izmjena Priloga IV. (Energija) Sporazumu o EGP-u kako bi se u njega uključila Uredba Komisije (EU) 2015/1222 od 24. srpnja 2015. o uspostavljanju smjernica za dodjelu kapaciteta i upravljanje zagušenjima
                     1
                  .

                  U kodeksima i smjernicama za elektroenergetsku mrežu koji su izrađeni na temelju trećeg energetskog paketa, utvrđena su tehnička pravila kojima će se olakšati trgovanje na unutarnjem tržištu električne energije EU-a. Posve funkcionalno i međusobno povezano unutarnje tržište energije ključno je za ciljeve sigurne opskrbe, povećanja konkurentnosti i osiguranja da kupci mogu kupiti energiju po pristupačnim cijenama. Između Norveške, države EFTA-e koja je članica EGP-a, i država članica EU-a uspostavljene su značajne elektroenergetske interkonekcije. Stoga je nužno da se tehnička pravila koja se primjenjuju na trgovanje na unutarnjem tržištu električne energije EU-a prošire na EGP kako bi se osigurala pravna homogenost kao osnova za trgovanje električnom energijom.

                  Uredbom Komisije (EU) 2015/1222 utvrđuju se pravila za dodjelu raspoloživog kapaciteta interkonekcijskih vodova koji se protežu preko granica na unutarnjem tržištu električne energije kako bi se olakšalo trgovanje na tržištima dan unaprijed i unutardnevnim tržištima. Utvrđuju se zahtjevi za izradu zajedničkih metodologija za određivanje raspoloživog kapaciteta, kriterija za ocjenjivanje učinkovitosti i preispitivanja zona trgovanja. Primjenjuje se na sve operatore prijenosnih sustava, osim na otočne prijenosne sustave koji nisu povezani s drugim sustavom.

                  Prilagodbe u nacrtu priložene odluke Zajedničkog odbora EGP-a nadilaze puke tehničke prilagodbe u smislu Uredbe Vijeća br. 2894/94. Stoga Vijeće utvrđuje stajalište Unije.

               •Dosljednost s postojećim odredbama politike u tom području

                  Priloženim nacrtom odluke Zajedničkog odbora EGP-a proširuje se već postojeća politika EU-a na države EFTA-e koje su članice EGP-a (Norveška, Island i Lihtenštajn).

               •Dosljednost u odnosu na druge politike Unije

                  Proširenje pravne stečevine EU-a na države EFTA-e koje su članice EGP-a uključivanjem u Sporazum o EGP-u provodi se u skladu s ciljevima i načelima tog sporazuma, čiji je cilj uspostaviti dinamičan i homogen Europski gospodarski prostor utemeljen na zajedničkim pravilima i jednakim uvjetima tržišnog natjecanja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Zakonodavstvo koje se treba uključiti u Sporazum o EGP-u temelji se na članku 194. Ugovora o funkcioniranju Europske unije.

               Člankom 1. stavkom 3. Uredbe Vijeća (EZ) br. 2894/94
                  2
                o rješenjima za provedbu Sporazuma o EGP-u predviđa se da Vijeće na prijedlog Komisije utvrđuje stajalište o takvim odlukama koje treba zauzeti u ime Unije.

               •Supsidijarnost (za neisključivu nadležnost)

                  Prijedlog je u skladu s načelom supsidijarnosti iz sljedećeg razloga:

                  cilj ovog prijedloga – osiguravanje homogenosti unutarnjeg tržišta – ne mogu u dovoljnoj mjeri ostvariti države članice i stoga se zbog svojih učinaka on može bolje ostvariti na razini Unije.

               •Proporcionalnost

                  U skladu s načelom proporcionalnosti ovaj prijedlog ne prelazi ono što je potrebno za ostvarivanje njegova cilja.

               •Odabir instrumenta

                  U skladu s člankom 98. Sporazuma o EGP-u odabrani je instrument odluka Zajedničkog odbora EGP-a. Zajednički odbor EGP-a osigurava učinkovitu provedbu i primjenu Sporazuma o EGP-u. U tu svrhu on donosi odluke u slučajevima koji su predviđeni u Sporazumu o EGP-u.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               4.UTJECAJ NA PRORAČUN

                  Ne očekuje se da će uključivanje navedene uredbe u Sporazum o EGP-u utjecati na proračun.

               5.DRUGI ELEMENTI

               •Detaljno obrazloženje posebnih odredaba prijedloga

                  Prilagodba (a) – neprimjenjivost na Island i Lihtenštajn

                  Budući da prijenosni sustav Islanda nije povezan s drugim prijenosnim sustavima, Uredba Komisije (EU) 2015/1222 ne bi se trebala primjenjivati na Island.

                  Uredba Komisije (EU) 2015/1222 ne bi se trebala primjenjivati na Lihtenštajn jer zbog svoje male veličine i ograničenog broja kupaca električne energije Lihtenštajn nema vlastitu mrežu za prijenos električne energije.

                  Prilagodba (b) i uvodna izjava 6. – osjetljive informacije o elektroenergetskom sustavu

                  Uredba Komisije (EU) 2015/1222 sadržava odredbe kojima se utvrđuju obveze pružanja informacija Europskoj mreži operatora prijenosnih sustava za električnu energiju (ENTSO-E) i Agenciji za suradnju energetskih regulatora (ACER). Prilagodbom (b) omogućuje se da operatori prijenosnog sustava i regulatori razmjenjuju i štite takve informacije.

                  Prilagodba (c) i uvodna izjava 7. – upućivanje na prava sudjelovanja norveškog operatora prijenosnog sustava, nominiranog operatora tržišta električne energije i nacionalnog regulatornog tijela u izradi i odobravanju odredaba, uvjeta i metodologija

                  Prilagodbom i prethodno navedenom uvodnom izjavom prilagođavaju se relevantne odredbe članka 9. Uredbe Komisije (EU) 2015/1222 o pravima sudjelovanja relevantnih subjekata u izradi i odobrenju odredaba, uvjeta i metodologija za uključivanje Norveške.

               2020/0314 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u

                  [32015R1222 – Smjernice za upravljanje zagušenjima „CM”]

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 194. u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  3
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  4
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u Zajednički odbor EGP-a može odlučiti izmijeniti, među ostalim, Prilog IV. Sporazumu o EGP-u.

               (3)Uredba Komisije (EU) 2015/1222 оd 24. srpnja 2015. o uspostavljanju smjernica za dodjelu kapaciteta i upravljanje zagušenjima
                  5
                treba se uključiti u Sporazum o EGP-u.

               (4)Prilog IV. Sporazumu o EGP-u trebalo bi stoga na odgovarajući način izmijeniti.

               (5)Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Priloga IV. (Energija) Sporazumu o EGP-u temelji se na nacrtima odluka Zajedničkog odbora EGP-a priloženima ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 197, 25.7.2015., str. 24.

                     (2)

                        SL L 305, 30.11.1994., str. 6.–8.

                     (3)

                        SL L 305, 30.11.1994., str. 6.

                     (4)

                        SL L 1, 3.1.1994., str. 3.

                     (5)

                        SL L 197, 25.7.2015., str. 24.

    ---documentbreak---

               EUROPSKA KOMISIJA
            Bruxelles, 12.11.2020.
            COM(2020) 700 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u [32015R1222 – Smjernice za upravljanje zagušenjima „CM”]

               PRILOG

               ODLUKA ZAJEDNIČKOG ODBORA EGP-a

               br. [...]

               od [...]

               o izmjeni Priloga IV. (Energija) Sporazumu o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Uredbu Komisije (EU) 2015/1222 оd 24. srpnja 2015. o uspostavljanju smjernica za dodjelu kapaciteta i upravljanje zagušenjima
                  1
                treba se uključiti u Sporazum o EGP-u.

               (2)Uredba Komisije (EU) 2015/1222 ne primjenjuje se na otočne prijenosne sustave koji s drugim prijenosnim sustavima nisu povezani interkonekcijskim vodovima.

               (3)Budući da prijenosni sustav Islanda nije povezan s drugim prijenosnim sustavom, Uredba Komisije (EU) 2015/1222 ne bi se trebala primjenjivati na Island.

               (4)Zbog svoje male veličine i ograničenog broja kupaca električne energije Lihtenštajn nema vlastitu mrežu za prijenos električne energije. Uredba Komisije (EU) 2015/1222 stoga se ne bi trebala primjenjivati na Lihtenštajn.

               (5)Upućivanja na operatore prijenosnog sustava, nominirane operatore tržišta električne energije, regulatorna tijela i dionike trebalo bi tumačiti tako da uključuju operatore prijenosnog sustava, nominirane operatore tržišta električne energije, regulatorna tijela i dionike koji predstavljaju Norvešku.

               (6)Pri zajedničkom razvoju odredaba, uvjeta i metodologija u skladu s Uredbom Komisije (EU) 2015/1222 važno je da se sve potrebne informacije dostave bez odgode. Bliskom suradnjom među operatorima prijenosnih sustava i regulatorima trebalo bi osigurati da su osjetljive informacije, kao što su detaljne informacije o trafostanicama, točna lokacija podzemnog prijenosa, informacije o sustavima kontrole i detaljne analize osjetljivosti koje se mogu upotrebljavati za sabotažu, učinkovito zaštićene u tom postupku izrade odredaba, uvjeta ili metodologija. Kako bi se osigurala učinkovita provedba Uredbe, u suradnji s Norveškom trebalo bi uspostaviti istu razinu suradnje u pogledu razmjene informacija i zaštite osjetljivih informacija.

               (7)Doprinos svih glavnih dionika razvoju regionalnih odredaba, uvjeta i metodologija ili odredaba, uvjeta i metodologija na razini EGP-a, koji bi mogao postati obvezujući na temelju regulatornog odobrenja, ključan je za učinkovit regulatorni prekogranični okvir. Operator prijenosnog sustava i ostali dionici trebali bi stoga sudjelovati u postupcima izrade prijedloga odredaba, uvjeta i metodologija u skladu s različitim odredbama Uredbe. Norveški operator prijenosnog sustava i nominirani operatori tržišta električne energije trebali bi posebno sudjelovati u donošenju odluka dionika na sličan način kao operatori prijenosnog sustava i nominirani operatori tržišta električne energije koji predstavljaju državu članicu EU-a.

               (8)Kad je riječ o prijedlozima na regionalnoj razini ili razini Unije, ako je za odobrenje prijedlogâ operatorâ prijenosnog sustava ili nominiranih operatora tržišta električne energije potrebna odluka više od jednog regulatornog tijela, regulatorna tijela trebala bi se međusobno savjetovati i blisko surađivati kako bi postigla dogovor prije nego što donesu odluku. Norveško regulatorno tijelo trebalo bi biti uključeno u tu suradnju.

               (9)Budući da je Uredba donesena na temelju Uredbe (EZ) br. 714/2009 Europskog parlamenta i Vijeća od 13. srpnja 2009. o uvjetima za pristup mreži za prekograničnu razmjenu električne energije i stavljanju izvan snage Uredbe (EZ) br. 1228/2003
                  2
               , prilagodbeni tekstovi izrađeni i doneseni na temelju Odluke Zajedničkog odbora EGP-a br. 93/2017 od 5. svibnja 2017.
                  3
                za provedbu Uredbe 714/2009, a posebno odredbi njezina članka 1. stavaka 1. i 5., kojima se predviđaju prilagodbe u pogledu uloge Agencije za suradnju energetskih regulatora u EGP-u, relevantni su za primjenu Uredbe u EGP-u, posebno za članak 9. stavke 11. i 12.

               (10)Prilog IV. Sporazumu o EGP-u trebalo bi stoga na odgovarajući način izmijeniti,

               DONIJELO JE OVU ODLUKU:

               Članak 1.

               Iza točke 48. (Uredba Komisije (EU) br. 543/2013) Priloga IV. Sporazumu o EGP-u umeće se sljedeće:

               „49.
                     32015 R 1222: Uredba Komisije (EU) 2015/1222 od 24. srpnja 2015. o uspostavljanju smjernica za dodjelu kapaciteta i upravljanje zagušenjima (SL L 197, 25.7.2015., str. 24.).

               Za potrebe ovog Sporazuma odredbe Uredbe sadržavaju sljedeće prilagodbe:

               (a)Uredba se ne primjenjuje na Island i Lihtenštajn;

               (b)u članku 13. dodaje se sljedeće:

               „Sporazumima između operatorâ prijenosnog sustava i/ili regulatora može se osigurati učinkovita zaštita povjerljivih ili osjetljivih informacija i jamčiti da se sve informacije potrebne za razvoj zajedničkih odredaba, uvjeta i metodologija dostave bez odgode.”;

               (c)u članku 9.:

               i. upućivanja na „stanovništvo Unije” u članku 9. stavku 2. točki (b), na „stanovništvo predmetne regije” u članku 9. stavku 3. točki (b) i na „stanovništvo uključenih država članica” u članku 9. stavku 3. drugom podstavku tumače se tako da uključuju stanovništvo Norveške kada se razmatra je li postignut odgovarajući prag stanovništva za postizanje kvalificirane većine;

               ii. upućivanja na „regije koje obuhvaćaju više od pet država članica” u članku 9. stavku 3. prvom podstavku i na „regije koje obuhvaćaju pet država članica ili manje” u članku 9. stavku 3. trećem podstavku tumače se kao „regije koje obuhvaćaju više od četiri države članice Unije i Norvešku” ili „regije koje obuhvaćaju četiri države članice Unije i Norvešku ili manje”.”

               Članak 2.

               Vjerodostojni su tekstovi Uredbe (EU) 2015/1222 na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 3.

               Ova Odluka stupa na snagu […] ili dan nakon zadnje obavijesti Zajedničkom odboru EGP-a u skladu s člankom 103. stavkom 1. Sporazuma o EGP-u
                  4*, koji je god datum kasniji.

               Članak 4.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […].

                  Za Zajednički odbor EGP-a

                  Predsjednik/Predsjednica

                  […]

                  Tajnici

                  Zajedničkog odbora EGP-a

                  […]

                     (1)

                        SL L 197, 25.7.2015., str. 24.

                     (2)

                        SL L 211, 14.8.2009., str. 15.

                     (3)

                        SL L 36, 7.2.2019., str. 44.

                     (4)
                  *
                        Ustavni su zahtjevi navedeni.


               EUROPSKA KOMISIJA
            Bruxelles, 12.11.2020.
            COM(2020) 704 final
            2020/0315(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u [32017R1485 – Smjernice za pogon elektroenergetskog prijenosnog sustava „ETS” – „SOGL”]
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Cilj je nacrta odluke Zajedničkog odbora EGP-a (priloženog predloženoj odluci Vijeća) izmjena Priloga IV. (Energija) Sporazumu o EGP-u kako bi se u njega uključila Uredba Komisije (EU) 2017/1485 od 2. kolovoza 2017. o uspostavljanju smjernica za pogon elektroenergetskog prijenosnog sustava
                     1
                  .

                  U kodeksima i smjernicama elektroenergetske mreže koji su izrađeni na temelju trećeg energetskog paketa, utvrđena su tehnička pravila za olakšavanje trgovine na unutarnjem tržištu električne energije EU-a. Posve funkcionalno i međusobno povezano unutarnje tržište energije ključno je za ciljeve sigurne opskrbe, povećanja konkurentnosti i osiguranja da kupci mogu kupiti energiju po pristupačnim cijenama. Između Norveške, države EFTA-e koja je članica EGP-a, i država članica EU-a uspostavljene su značajne elektroenergetske interkonekcije. Stoga je nužno da se tehnička pravila koja se primjenjuju na trgovanje na unutarnjem tržištu električne energije EU-a prošire na EGP kako bi se osigurala pravna homogenost kao osnova za trgovanje električnom energijom.

                  Uredbom Komisije (EU) 2017/1485 utvrđuju se smjernice za pogonsku sigurnost, koordinaciju razmjene podataka, osposobljavanje i certifikaciju zaposlenika, koordinaciju u slučaju isključenja, planiranje rada sustava te za regulaciju frekvencije i snage razmjene i rezerve. Uredba Komisije (EU) 2017/1485 primjenjuje se na sve prijenosne sustave, distribucijske sustave i interkonekcijske vodove te na regionalne koordinatore za sigurnost, osim na one na otocima koji nisu relevantna sinkrona područja.

                  Prilagodbe u nacrtu priložene odluke Zajedničkog odbora EGP-a nadilaze puke tehničke prilagodbe u smislu Uredbe Vijeća br. 2894/94. Stoga Vijeće utvrđuje stajalište Unije.

               •Dosljednost s postojećim odredbama politike u tom području

                  Priloženim nacrtom odluke Zajedničkog odbora EGP-a proširuje se već postojeća politika EU-a na države EFTA-e koje su članice EGP-a (Norveška, Island i Lihtenštajn).

               •Dosljednost u odnosu na druge politike Unije

                  Proširenje pravne stečevine EU-a na države EFTA-e koje su članice EGP-a uključivanjem u Sporazum o EGP-u provodi se u skladu s ciljevima i načelima tog sporazuma, čiji je cilj uspostaviti dinamičan i homogen Europski gospodarski prostor utemeljen na zajedničkim pravilima i jednakim uvjetima tržišnog natjecanja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Zakonodavstvo koje se treba uključiti u Sporazum o EGP-u temelji se na članku 194. Ugovora o funkcioniranju Europske unije.

               Člankom 1. stavkom 3. Uredbe Vijeća (EZ) br. 2894/94
                  2
                o rješenjima za provedbu Sporazuma o EGP-u predviđa se da Vijeće na prijedlog Komisije utvrđuje stajalište o takvim odlukama koje treba zauzeti u ime Unije.

               •Supsidijarnost (za neisključivu nadležnost)

                  Prijedlog je u skladu s načelom supsidijarnosti iz sljedećeg razloga:

                  cilj ovog prijedloga – osiguravanje homogenosti unutarnjeg tržišta – ne mogu u dovoljnoj mjeri ostvariti države članice i stoga se zbog svojih učinaka on može bolje ostvariti na razini Unije.

               •Proporcionalnost

                  U skladu s načelom proporcionalnosti ovaj prijedlog ne prelazi ono što je potrebno za ostvarivanje njegova cilja.

               •Odabir instrumenta

                  U skladu s člankom 98. Sporazuma o EGP-u odabrani je instrument odluka Zajedničkog odbora EGP-a. Zajednički odbor EGP-a osigurava učinkovitu provedbu i primjenu Sporazuma o EGP-u. U tu svrhu on donosi odluke u slučajevima koji su predviđeni u Sporazumu o EGP-u.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               4.UTJECAJ NA PRORAČUN

                  Ne očekuje se da će uključivanje navedene uredbe u Sporazum o EGP-u utjecati na proračun.

               5.DRUGI ELEMENTI

               •Detaljno obrazloženje posebnih odredaba prijedloga

                  Prilagodba (a) – neprimjenjivost na Island i Lihtenštajn

                  Uredba Komisije (EU) 2017/1485 primjenjuje se na sve prijenosne sustave, distribucijske sustave i interkonekcijske vodove te na regionalne koordinatore za sigurnost, osim na one na otocima koji nisu relevantna sinkrona područja. Stoga se ne bi trebala primjenjivati na Island.

                  Uredba Komisije (EU) 2017/1485 ne bi se trebala primjenjivati na Lihtenštajn jer zbog svoje male veličine i ograničenog broja kupaca električne energije Lihtenštajn nema vlastitu mrežu za prijenos električne energije.

                  Prilagodba (b) i uvodna izjava 6. – osjetljive informacije o elektroenergetskom sustavu

                  Uredba Komisije (EU) 2017/1485 sadržava odredbe kojima se utvrđuju obveze pružanja informacija Europskoj mreži operatora prijenosnih sustava za električnu energiju (ENTSO-E) i Agenciji za suradnju energetskih regulatora (ACER). Prilagodbom (b) omogućuje se da operatori prijenosnog sustava i regulatori razmjenjuju i štite takve informacije.

                  Prilagodba (c) i uvodna izjava 7. – upućivanje na prava sudjelovanja norveškog operatora prijenosnog sustava, nominiranog operatora tržišta električne energije i nacionalnog regulatornog tijela u izradi i odobravanju odredaba, uvjeta i metodologija

                  Prilagodbom i prethodno navedenom uvodnom izjavom prilagođavaju se relevantne odredbe članka 5. Uredbe Komisije (EU) 2017/1485 o pravima sudjelovanja relevantnih subjekata u izradi i odobrenju odredaba, uvjeta i metodologija za uključivanje Norveške.

               2020/0315 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u

                  [32017R1485 – Smjernice za pogon elektroenergetskog prijenosnog sustava „ETS” – „SOGL”]

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 194. u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  3
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  4
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u Zajednički odbor EGP-a može odlučiti izmijeniti, među ostalim, Prilog IV. Sporazumu o EGP-u.

               (3)Uredba Komisije (EU) 2017/1485 оd 2. kolovoza 2017. o uspostavljanju smjernica za pogon elektroenergetskog prijenosnog sustava
                  5
                treba se uključiti u Sporazum o EGP-u.

               (4)Prilog IV. Sporazumu o EGP-u trebalo bi stoga na odgovarajući način izmijeniti.

               (5)Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Priloga IV. (Energija) Sporazumu o EGP-u temelji se na nacrtima odluka Zajedničkog odbora EGP-a priloženima ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 220, 25.8.2017., str. 1.

                     (2)

                        SL L 305, 30.11.1994., str. 6.–8.

                     (3)

                        SL L 305, 30.11.1994., str. 6.

                     (4)

                        SL L 1, 3.1.1994., str. 3.

                     (5)

                        SL L 220, 25.8.2017., str. 1.

    ---documentbreak---

               EUROPSKA KOMISIJA
            Bruxelles, 12.11.2020.
            COM(2020) 704 final
            PRILOG
            EMPTY
            Prijedlogu odluke Vijeća
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u[32017R1485 – Smjernice za pogon elektroenergetskog prijenosnog sustava „ETS” – „SOGL”]

               PRILOG

               ODLUKA ZAJEDNIČKOG ODBORA EGP-a

               br. [...]

               od [...]

               o izmjeni Priloga IV. (Energija) Sporazumu o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegove članke 86. i 98.,

               budući da:

               (1)Uredba Komisije (EU) 2017/1485 оd 2. kolovoza 2017. o uspostavljanju smjernica za pogon elektroenergetskog prijenosnog sustava
                  1
                treba se uključiti u Sporazum o EGP-u.

               (2)Uredba Komisije (EU) 2017/1485 ne primjenjuje se na otočne prijenosne sustave koji s drugim prijenosnim sustavima nisu povezani interkonekcijskim vodovima.

               (3)Budući da prijenosni sustav Islanda nije povezan s drugim prijenosnim sustavima, Uredba Komisije (EU) 2017/1485 ne bi se trebala primjenjivati na Island.

               (4)Zbog svoje male veličine i ograničenog broja kupaca električne energije Lihtenštajn nema vlastitu mrežu za prijenos električne energije. Uredba Komisije (EU) 2017/1485 stoga se ne bi trebala primjenjivati na Lihtenštajn.

               (5)Upućivanja na operatore prijenosnog sustava („OPS-ovi”), operatore distribucijskog sustava („ODS-ovi”), značajne korisnike mreže („ZKM-ovi”), regulatorna tijela, dionike i imenovane subjekte trebalo bi tumačiti tako da uključuju OPS-ove, ODS-ove, ZKM-ove, regulatorno tijelo, dionike i imenovane subjekte koji predstavljaju Norvešku.

               (6)Pri zajedničkom razvoju odredaba, uvjeta i metodologija u skladu s Uredbom Komisije (EU) 2017/1485 važno je da se sve potrebne informacije dostave bez odgode. Bliskom suradnjom među operatorima prijenosnih sustava i regulatorima trebalo bi osigurati da su osjetljive informacije, kao što su detaljne informacije o trafostanicama, točna lokacija podzemnog prijenosa, informacije o sustavima kontrole i detaljne analize osjetljivosti koje se mogu upotrebljavati za sabotažu, učinkovito zaštićene u postupku izrade odredaba, uvjeta ili metodologija. Kako bi se osigurala učinkovita provedba ove Uredbe, u suradnji s Norveškom trebalo bi uspostaviti istu razinu suradnje u pogledu razmjene informacija i zaštite osjetljivih informacija.

               (7)Doprinos svih glavnih dionika razvoju regionalnih odredaba, uvjeta i metodologija ili odredaba, uvjeta i metodologija na razini EGP-a, koji bi mogao postati obvezujući na temelju regulatornog odobrenja, ključan je za učinkovit regulatorni prekogranični okvir. Operatori prijenosnih sustava i ostali dionici trebali bi stoga sudjelovati u postupcima izrade prijedloga odredaba, uvjeta i metodologija u skladu s različitim odredbama ove Uredbe. Norveški operator prijenosnog sustava i nominirani operatori tržišta električne energije trebali bi posebno sudjelovati u donošenju odluka dionika na sličan način kao operatori prijenosnog sustava i nominirani operatori tržišta električne energije koji predstavljaju državu članicu EU-a.

               (8)Kad je riječ o prijedlozima na regionalnoj razini ili razini Unije, ako je za odobrenje prijedlogâ operatorâ prijenosnog sustava potrebna odluka više od jednog regulatornog tijela, regulatorna tijela trebala bi se međusobno savjetovati i blisko surađivati kako bi postigla dogovor prije nego što donesu odluku. Norveško regulatorno tijelo trebalo bi biti uključeno u tu suradnju.

               (9)Budući da je Uredba donesena na temelju Uredbe (EZ) br. 714/2009 Europskog parlamenta i Vijeća od 13. srpnja 2009. o uvjetima za pristup mreži za prekograničnu razmjenu električne energije i stavljanju izvan snage Uredbe (EZ) br. 1228/2003
                  2
               , prilagodbeni tekstovi izrađeni i doneseni na temelju Odluke Zajedničkog odbora EGP-a br. 93/2017 od 5. svibnja 2017.
                  3
                za provedbu Uredbe 714/2009, a posebno odredbi njezina članka 1. stavaka 1. i 5., kojima se predviđaju prilagodbe u pogledu uloge Agencije za suradnju energetskih regulatora u EGP-u, relevantni su za primjenu Uredbe u EGP-u, posebno za članak 6. stavak 8. i članak 7. stavak 3.

               (10)Prilog IV. Sporazumu o EGP-u trebalo bi stoga na odgovarajući način izmijeniti,

               DONIJELO JE OVU ODLUKU:

               Članak 1.

               Iza točke 50. (Uredba Komisije (EU) 2016/1719) Priloga IV. Sporazumu o EGP-u umeće se sljedeće:

               „51.
                     32017 R 1485: Uredba Komisije (EU) 2017/1485 od 2. kolovoza 2017. o uspostavljanju smjernica za pogon elektroenergetskog prijenosnog sustava (SL L 220, 25.8.2017., str. 1.).

               Za potrebe ovog Sporazuma odredbe Uredbe sadržavaju sljedeće prilagodbe:

               (a)Uredba se ne primjenjuje na Island i Lihtenštajn;

               (b)u članku 12. dodaje se sljedeće:

               „Sporazumima između operatorâ prijenosnog sustava i/ili regulatora može se osigurati učinkovita zaštita povjerljivih ili osjetljivih informacija i jamčiti da se sve informacije potrebne za razvoj zajedničkih odredaba, uvjeta i metodologija dostave bez odgode.”;

               (c)u članku 5.:

               i.upućivanja na „stanovništvo Unije” u članku 5. stavku 3. točki (b), na „stanovništvo predmetne regije” u članku 5. stavku 5. točki (b) i na „stanovništvo uključenih država članica” u članku 5. stavku 6. tumače se tako da uključuju stanovništvo Norveške kada se razmatra je li postignut odgovarajući prag stanovništva za postizanje kvalificirane većine;

               ii.upućivanja na „područja koja se sastoje od više od pet država članica” u članku 5. stavku 5. i na „regije koje obuhvaćaju pet država članica ili manje” u članku 5. stavku 7. tumače se kao „regije koje obuhvaćaju više od četiri države članice Unije i Norvešku” ili „regije koje obuhvaćaju četiri države članice Unije i Norvešku ili manje”.”

               Članak 2.

               Vjerodostojni su tekstovi Uredbe (EU) 2017/1485 na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 3.

               Ova Odluka stupa na snagu […] ili dan nakon zadnje obavijesti Zajedničkom odboru EGP-a u skladu s člankom 103. stavkom 1. Sporazuma o EGP-u
                  4*, koji je god datum kasniji.

               Članak 4.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […].

                  Za Zajednički odbor EGP-a

                  Predsjednik/Predsjednica

                  […]

                  Tajnici

                  Zajedničkog odbora EGP-a

                  […]

                     (1)

                        SL L 220, 25.8.2017., str. 1.

                     (2)

                        SL L 211, 14.8.2009., str. 15.

                     (3)

                        SL L 36, 7.2.2019., str. 44.

                     (4)
                  *
                        Ustavni su zahtjevi navedeni.


               EUROPSKA KOMISIJA
            Bruxelles, 12.11.2020.
            COM(2020) 707 final
            2020/0317(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u [32017R2195 – Smjernice za električnu energiju uravnoteženja „EB”]
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Cilj je nacrta odluke Zajedničkog odbora EGP-a (priloženog predloženoj odluci Vijeća) izmjena Priloga IV. (Energija) Sporazumu o EGP-u kako bi se u njega uključila Uredba Komisije (EU) 2017/2195 od 23. studenoga 2017. o uspostavljanju smjernica za električnu energiju uravnoteženja
                     1
                  .

                  U kodeksima i smjernicama elektroenergetske mreže koji su izrađeni na temelju trećeg energetskog paketa, utvrđena su tehnička pravila za olakšavanje trgovine na unutarnjem tržištu električne energije EU-a. Posve funkcionalno i međusobno povezano unutarnje tržište energije ključno je za ciljeve sigurne opskrbe, povećanja konkurentnosti i osiguranja da kupci mogu kupiti energiju po pristupačnim cijenama. Između Norveške, države EFTA-e koja je članica EGP-a, i država članica EU-a uspostavljene su značajne elektroenergetske interkonekcije. Stoga je nužno da se tehnička pravila koja se primjenjuju na trgovanje na unutarnjem tržištu električne energije EU-a prošire na EGP kako bi se osigurala pravna homogenost kao osnova za trgovanje električnom energijom.

                  Uredbom Komisije (EU) 2017/2195 utvrđuju se detaljne smjernice za uravnoteženje električne energije, uključujući zajednička načela za nabavu i obračun rezervi za održavanje frekvencije, rezervi za ponovnu uspostavu frekvencije i zamjenskih rezervi te zajednička metodologija za aktivaciju rezervi. Primjenjuje se na sve operatore prijenosnog sustava i operatore distribucijskog sustava, regulatorna tijela, Agenciju za suradnju energetskih regulatora (ACER) i Europsku mrežu operatora prijenosnih sustava (ENTSO-E), kao i na treće strane s delegiranim ili dodijeljenim ovlastima i druge sudionike na tržištu.

                  Prilagodbe u nacrtu priložene odluke Zajedničkog odbora EGP-a nadilaze puke tehničke prilagodbe u smislu Uredbe Vijeća br. 2894/94. Stoga Vijeće utvrđuje stajalište Unije.

               •Dosljednost s postojećim odredbama politike u tom području

                  Priloženim nacrtom odluke Zajedničkog odbora EGP-a proširuje se već postojeća politika EU-a na države EFTA-e koje su članice EGP-a (Norveška, Island i Lihtenštajn).

               •Dosljednost u odnosu na druge politike Unije

                  Proširenje pravne stečevine EU-a na države EFTA-e koje su članice EGP-a uključivanjem u Sporazum o EGP-u provodi se u skladu s ciljevima i načelima tog sporazuma, čiji je cilj uspostaviti dinamičan i homogen Europski gospodarski prostor utemeljen na zajedničkim pravilima i jednakim uvjetima tržišnog natjecanja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Zakonodavstvo koje se treba uključiti u Sporazum o EGP-u temelji se na članku 194. Ugovora o funkcioniranju Europske unije.

               Člankom 1. stavkom 3. Uredbe Vijeća (EZ) br. 2894/94
                  2
                o rješenjima za provedbu Sporazuma o EGP-u predviđa se da Vijeće na prijedlog Komisije utvrđuje stajalište o takvim odlukama koje treba zauzeti u ime Unije.

               •Supsidijarnost (za neisključivu nadležnost)

                  Prijedlog je u skladu s načelom supsidijarnosti iz sljedećeg razloga:

                  cilj ovog prijedloga – osiguravanje homogenosti unutarnjeg tržišta – ne mogu u dovoljnoj mjeri ostvariti države članice i stoga se zbog svojih učinaka on može bolje ostvariti na razini Unije.

               •Proporcionalnost

                  U skladu s načelom proporcionalnosti ovaj prijedlog ne prelazi ono što je potrebno za ostvarivanje njegova cilja.

               •Odabir instrumenta

                  U skladu s člankom 98. Sporazuma o EGP-u odabrani je instrument odluka Zajedničkog odbora EGP-a. Zajednički odbor EGP-a osigurava učinkovitu provedbu i primjenu Sporazuma o EGP-u. U tu svrhu on donosi odluke u slučajevima koji su predviđeni u Sporazumu o EGP-u.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               4.UTJECAJ NA PRORAČUN

                  Ne očekuje se da će uključivanje navedene uredbe u Sporazum o EGP-u utjecati na proračun.

               5.DRUGI ELEMENTI

               •Detaljno obrazloženje posebnih odredaba prijedloga

                  Prilagodba (a) – neprimjenjivost na Island i Lihtenštajn

                  Budući da prijenosni sustav Islanda nije povezan s drugim prijenosnim sustavima, Uredba Komisije (EU) 2017/2195 ne bi se trebala primjenjivati na Island.

                  Uredba Komisije (EU) 2017/2195 ne bi se trebala primjenjivati na Lihtenštajn jer zbog svoje male veličine i ograničenog broja kupaca električne energije Lihtenštajn nema vlastitu mrežu za prijenos električne energije.

                  Prilagodba (b) i uvodna izjava 6. – osjetljive informacije o elektroenergetskom sustavu

                  Uredba Komisije (EU) 2017/2195 sadržava odredbe kojima se utvrđuju obveze pružanja informacija Europskoj mreži operatora prijenosnih sustava za električnu energiju (ENTSO-E) i Agenciji za suradnju energetskih regulatora (ACER). Prilagodbom (b) omogućuje se da operatori prijenosnog sustava i regulatori razmjenjuju i štite takve informacije.

                  Prilagodba (c) i uvodna izjava 7. – upućivanje na prava sudjelovanja norveškog operatora prijenosnog sustava, nominiranog operatora tržišta električne energije i nacionalnog regulatornog tijela u izradi i odobravanju odredaba, uvjeta i metodologija

                  Prilagodbom i prethodno navedenom uvodnom izjavom prilagođavaju se relevantne odredbe članka 4. Uredbe Komisije (EU) 2017/2195 o pravima sudjelovanja relevantnih subjekata u izradi i odobrenju odredaba, uvjeta i metodologija za uključivanje Norveške.

               2020/0317 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u

                  [32017R2195 – Smjernice za električnu energiju uravnoteženja „EB”]

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 194. u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  3
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  4
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u Zajednički odbor EGP-a može odlučiti izmijeniti, među ostalim, Prilog IV. Sporazumu o EGP-u.

               (3)Uredba Komisije (EU) 2017/2195 оd 23. studenoga 2017. o uspostavljanju smjernica za električnu energiju uravnoteženja
                  5
                treba se uključiti u Sporazum o EGP-u.

               (4)Prilog IV. Sporazumu o EGP-u trebalo bi stoga na odgovarajući način izmijeniti.

               (5)Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Priloga IV. (Energija) Sporazumu o EGP-u temelji se na nacrtu odluka Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 312, 28.11.2017., str. 6.

                     (2)

                        SL L 305, 30.11.1994., str. 6.–8.

                     (3)

                        SL L 305, 30.11.1994., str. 6.

                     (4)

                        SL L 1, 3.1.1994., str. 3.

                     (5)

                        SL L 312, 28.11.2017., str. 6.

    ---documentbreak---

               EUROPSKA KOMISIJA
            Bruxelles, 12.11.2020.
            COM(2020) 707 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u[32017R2195 – Smjernice za električnu energiju uravnoteženja „EB”]

               PRILOG

               ODLUKA ZAJEDNIČKOG ODBORA EGP-a

               br. [...]

               od [...]

               o izmjeni Priloga IV. (Energija) Sporazumu o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Uredba Komisije (EU) 2017/2195 оd 23. studenoga 2017. o uspostavljanju smjernica za električnu energiju uravnoteženja
                  1
                treba se uključiti u Sporazum o EGP-u.

               (2)Uredba Komisije (EU) 2017/2195 ne primjenjuje se na otočne prijenosne sustave koji s drugim prijenosnim sustavima nisu povezani interkonekcijskim vodovima.

               (3)Budući da prijenosni sustav Islanda nije povezan s drugim prijenosnim sustavima, Uredba Komisije (EU) 2017/2195 ne bi se trebala primjenjivati na Island.

               (4)Zbog svoje male veličine i ograničenog broja kupaca električne energije Lihtenštajn nema vlastitu mrežu za prijenos električne energije. Uredba Komisije (EU) 2017/2195 stoga se ne bi trebala primjenjivati na Lihtenštajn.

               (5)Upućivanja na operatore prijenosnih sustava („OPS-ovi”), regulatorna tijela i dionike trebalo bi tumačiti tako da uključuju OPS-ove, regulatorna tijela i dionike koji predstavljaju Norvešku.

               (6)Pri zajedničkom razvoju odredaba, uvjeta i metodologija u skladu s Uredbom Komisije (EU) 2017/2195 važno je da se sve potrebne informacije dostave bez odgode. Bliskom suradnjom među operatorima prijenosnih sustava i regulatorima trebalo bi osigurati da su osjetljive informacije, kao što su detaljne informacije o trafostanicama, točna lokacija podzemnog prijenosa, informacije o sustavima kontrole i detaljne analize osjetljivosti koje se mogu upotrebljavati za sabotažu, učinkovito zaštićene u postupku izrade odredaba, uvjeta ili metodologija. Kako bi se osigurala učinkovita provedba ove Uredbe, u suradnji s Norveškom trebalo bi uspostaviti istu razinu suradnje u pogledu razmjene informacija i zaštite osjetljivih informacija.

               (7)Doprinos svih glavnih dionika razvoju regionalnih odredaba, uvjeta i metodologija ili odredaba, uvjeta i metodologija na razini EGP-a, koji bi mogao postati obvezujući na temelju regulatornog odobrenja, ključan je za učinkovit regulatorni prekogranični okvir. Operatori prijenosnih sustava i ostali dionici trebali bi stoga sudjelovati u postupcima izrade prijedloga odredaba, uvjeta i metodologija u skladu s različitim odredbama ove Uredbe. Norveški operator prijenosnog sustava trebao bi posebno sudjelovati u donošenju odluka dionika na sličan način kao operatori prijenosnog sustava koji predstavljaju državu članicu EU-a.

               (8)Kad je riječ o prijedlozima na regionalnoj razini ili razini Unije, ako je za odobrenje prijedlogâ operatorâ prijenosnog sustava potrebna odluka više od jednog regulatornog tijela, regulatorna tijela trebala bi se međusobno savjetovati i blisko surađivati kako bi postigla dogovor prije nego što donesu odluku. Norveško regulatorno tijelo trebalo bi biti uključeno u tu suradnju.

               (9)Budući da je Uredba donesena na temelju Uredbe (EZ) br. 714/2009 Europskog parlamenta i Vijeća od 13. srpnja 2009. o uvjetima za pristup mreži za prekograničnu razmjenu električne energije i stavljanju izvan snage Uredbe (EZ) br. 1228/2003
                  2
               , prilagodbeni tekstovi izrađeni i doneseni na temelju Odluke Zajedničkog odbora EGP-a br. 93/2017 od 5. svibnja 2017.
                  3
                za provedbu Uredbe 714/2009, a posebno odredbi njezina članka 1. stavaka 1. i 5., kojima se predviđaju prilagodbe u pogledu uloge Agencije za suradnju energetskih regulatora u EGP-u, relevantni su za primjenu Uredbe u EGP-u, posebno za članak 5. stavke 6. i 7.

               (10)Prilog IV. Sporazumu o EGP-u trebalo bi stoga na odgovarajući način izmijeniti,

               DONIJELO JE OVU ODLUKU:

               Članak 1.

               Iza točke 51. (Uredba Komisije (EU) 2017/1485) Priloga IV. Sporazumu o EGP-u umeće se sljedeće:

               „52.32017 R 2195: Uredba Komisije (EU) 2017/2195 оd 23. studenoga 2017. o uspostavljanju smjernica za električnu energiju uravnoteženja (SL L 312, 28.11.2017., str. 6.).

               Za potrebe ovog Sporazuma odredbe Uredbe sadržavaju sljedeće prilagodbe:

               (a)Uredba se ne primjenjuje na Island i Lihtenštajn;

               (b)u članku 11. dodaje se sljedeće:

               „Sporazumima između operatorâ prijenosnog sustava i/ili regulatora može se osigurati učinkovita zaštita povjerljivih ili osjetljivih informacija i jamčiti da se sve informacije potrebne za razvoj zajedničkih odredaba, uvjeta i metodologija dostave bez odgode.”;

               (c)u članku 4.:

               i. upućivanja na „stanovništvo Unije” u članku 4. stavku 3. točki (b), na „stanovništvo predmetnog područja” i na „stanovništvo uključenih država članica” u članku 4. stavku 4. točki (b) tumače se tako da uključuju stanovništvo Norveške kada se razmatra je li postignut odgovarajući prag stanovništva za postizanje kvalificirane većine;

               ii. upućivanja na „regiju koja obuhvaća više od pet država članica” u članku 4. stavku 4. i na „regije koje obuhvaćaju najviše pet država članica” u članku 4. stavku 5. tumače se kao „regije koje obuhvaćaju više od četiri države članice Unije i Norvešku” ili „regije koje obuhvaćaju četiri države članice Unije i Norvešku ili manje”.”

               Članak 2.

               Vjerodostojni su tekstovi Uredbe (EU) 2017/2195 na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 3.

               Ova Odluka stupa na snagu […] ili dan nakon zadnje obavijesti Zajedničkom odboru EGP-a u skladu s člankom 103. stavkom 1. Sporazuma o EGP-u
                  4*, koji je god datum kasniji.

               Članak 4.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […].

                  Za Zajednički odbor EGP-a

                  Predsjednik/Predsjednica

                  […]

                  Tajnici

                  Zajedničkog odbora EGP-a

                  […]

                     (1)

                        SL L 312, 28.11.2017., str. 6.

                     (2)

                        SL L 211, 14.8.2009., str. 15.

                     (3)

                        SL L 36, 7.2.2019., str. 44.

                     (4)
                  *
                        [Ustavni zahtjevi nisu navedeni.] [Ustavni su zahtjevi navedeni.]


               EUROPSKA KOMISIJA
            Bruxelles, 12.11.2020.
            COM(2020) 706 final
            2020/0316(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u [32016R1719 – Smjernice za dugoročnu dodjelu kapaciteta „FCA”]
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Cilj je nacrta odluke Zajedničkog odbora EGP-a (priloženog predloženoj odluci Vijeća) izmjena Priloga IV. (Energija) Sporazumu o EGP-u kako bi se u njega uključila Uredba Komisije (EU) 2016/1719 od 26. rujna 2016. o uspostavljanju smjernica za dugoročnu dodjelu kapaciteta
                     1
                  .

                  U kodeksima i smjernicama za elektroenergetsku mrežu koji su izrađeni na temelju trećeg energetskog paketa, utvrđena su tehnička pravila kojima će se olakšati trgovanje na unutarnjem tržištu električne energije EU-a. Posve funkcionalno i međusobno povezano unutarnje tržište energije ključno je za ciljeve sigurne opskrbe, povećanja konkurentnosti i osiguranja da kupci mogu kupiti energiju po pristupačnim cijenama. Između Norveške, države EFTA-e koja je članica EGP-a, i država članica EU-a uspostavljene su značajne elektroenergetske interkonekcije. Stoga je nužno da se tehnička pravila koja se primjenjuju na trgovanje na unutarnjem tržištu električne energije EU-a prošire na EGP kako bi se osigurala pravna homogenost kao osnova za trgovanje električnom energijom.

               Uredbom Komisije (EU) 2016/1719 utvrđuju se detaljna pravila za dodjelu kapaciteta u zonama trgovanja na dugoročnim tržištima. Njome se uspostavlja zajednička metodologija za utvrđivanje dugoročnih kapaciteta u zonama trgovanja i jedinstvena platforma na europskoj razini na kojoj se nude prava prijenosa električne energije, mogućnost povrata takvih prava i njihova prijenosa među sudionicima na tržištu. Primjenjuje se na sve operatore prijenosnih sustava, osim na otočne prijenosne sustave koji nisu povezani s drugim sustavom.

                  Prilagodbe u nacrtu priložene odluke Zajedničkog odbora EGP-a nadilaze puke tehničke prilagodbe u smislu Uredbe Vijeća br. 2894/94. Stoga Vijeće utvrđuje stajalište Unije.

               •Dosljednost s postojećim odredbama politike u tom području

                  Priloženim nacrtom odluke Zajedničkog odbora EGP-a proširuje se već postojeća politika EU-a na države EFTA-e koje su članice EGP-a (Norveška, Island i Lihtenštajn).

               •Dosljednost u odnosu na druge politike Unije

                  Proširenje pravne stečevine EU-a na države EFTA-e koje su članice EGP-a uključivanjem u Sporazum o EGP-u provodi se u skladu s ciljevima i načelima tog sporazuma, čiji je cilj uspostaviti dinamičan i homogen Europski gospodarski prostor utemeljen na zajedničkim pravilima i jednakim uvjetima tržišnog natjecanja.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Zakonodavstvo koje se treba uključiti u Sporazum o EGP-u temelji se na članku 194. Ugovora o funkcioniranju Europske unije.

               Člankom 1. stavkom 3. Uredbe Vijeća (EZ) br. 2894/94
                  2
                o rješenjima za provedbu Sporazuma o EGP-u predviđa se da Vijeće na prijedlog Komisije utvrđuje stajalište o takvim odlukama koje treba zauzeti u ime Unije.

               •Supsidijarnost (za neisključivu nadležnost)

                  Prijedlog je u skladu s načelom supsidijarnosti iz sljedećeg razloga:

                  cilj ovog prijedloga – osiguravanje homogenosti unutarnjeg tržišta – ne mogu u dovoljnoj mjeri ostvariti države članice i stoga se zbog svojih učinaka on može bolje ostvariti na razini Unije.

               •Proporcionalnost

                  U skladu s načelom proporcionalnosti ovaj prijedlog ne prelazi ono što je potrebno za ostvarivanje njegova cilja.

               •Odabir instrumenta

                  U skladu s člankom 98. Sporazuma o EGP-u, odabrani je instrument odluka Zajedničkog odbora EGP-a. Zajednički odbor EGP-a osigurava učinkovitu provedbu i primjenu Sporazuma o EGP-u. U tu svrhu on donosi odluke u slučajevima koji su predviđeni u Sporazumu o EGP-u.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               4.UTJECAJ NA PRORAČUN

                  Ne očekuje se da će uključivanje navedene uredbe u Sporazum o EGP-u utjecati na proračun.

               5.DRUGI ELEMENTI

               •Detaljno obrazloženje posebnih odredaba prijedloga

                  Prilagodba (a) – neprimjenjivost na Island i Lihtenštajn

                  Budući da prijenosni sustav Islanda nije povezan s drugim prijenosnim sustavima, Uredba Komisije (EU) 2016/1719 ne bi se trebala primjenjivati na Island.

                  Uredba Komisije (EU) 2016/1719 ne bi se trebala primjenjivati na Lihtenštajn jer zbog svoje male veličine i ograničenog broja kupaca električne energije Lihtenštajn nema vlastitu mrežu za prijenos električne energije.

                  Prilagodba (b) i uvodna izjava 6. – osjetljive informacije o elektroenergetskom sustavu

                  Uredba Komisije (EU) 2016/1719 sadržava odredbe kojima se utvrđuju obveze pružanja informacija Europskoj mreži operatora prijenosnih sustava za električnu energiju (ENTSO-E) i Agenciji za suradnju energetskih regulatora (ACER). Prilagodbom (b) omogućuje se da operatori prijenosnog sustava i regulatori razmjenjuju i štite takve informacije.

                  Prilagodba (c) i uvodna izjava 7. – upućivanje na prava sudjelovanja norveškog operatora prijenosnog sustava, nominiranog operatora tržišta električne energije i nacionalnog regulatornog tijela u izradi i odobravanju odredaba, uvjeta i metodologija

                  Prilagodbom i prethodno navedenom uvodnom izjavom prilagođavaju se relevantne odredbe članka 4. Uredbe Komisije (EU) 2016/1719 o pravima sudjelovanja relevantnih subjekata u izradi i odobrenju odredaba, uvjeta i metodologija za uključivanje Norveške.

               2020/0316 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u

                  [32016R1719 – Smjernice za dugoročnu dodjelu kapaciteta „FCA”]

               (Tekst značajan za EGP)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 194. u vezi s člankom 218. stavkom 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru
                  3
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  4
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u Zajednički odbor EGP-a može odlučiti izmijeniti, među ostalim, Prilog IV. Sporazumu o EGP-u.

               (3)Uredba Komisije (EU) 2016/1719 оd 26. rujna 2016. o uspostavljanju smjernica za dugoročnu dodjelu kapaciteta
                  5
                treba se uključiti u Sporazum o EGP-u.

               (4)Prilog IV. Sporazumu o EGP-u trebalo bi stoga na odgovarajući način izmijeniti.

               (5)Stajalište Unije u okviru Zajedničkog odbora EGP-a trebalo bi se stoga temeljiti na priloženom nacrtu odluke,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Priloga IV. (Energija) Sporazumu o EGP-u temelji se na nacrtima odluka Zajedničkog odbora EGP-a priloženima ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 259, 27.9.2016., str. 42.

                     (2)

                        SL L 305, 30.11.1994., str. 6.–8.

                     (3)

                        SL L 305, 30.11.1994., str. 6.

                     (4)

                        SL L 1, 3.1.1994., str. 3.

                     (5)

                        SL L 259, 27.9.2016., str. 42.

    ---documentbreak---

               EUROPSKA KOMISIJA
            Bruxelles, 12.11.2020.
            COM(2020) 706 final
            PRILOG

            Prijedlogu odluke Vijeća
            o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga IV. (Energija) Sporazumu o EGP-u [32016R1719 – Smjernice za dugoročnu dodjelu kapaciteta „FCA”]

               PRILOG

               ODLUKA ZAJEDNIČKOG ODBORA EGP-a

               br. [...]

               od [...]

               o izmjeni Priloga IV. (Energija) Sporazumu o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Uredba Komisije (EU) 2016/1719 оd 26. rujna 2016. o uspostavljanju smjernica za dugoročnu dodjelu kapaciteta
                  1
                treba se uključiti u Sporazum o EGP-u.

               (2)Uredba Komisije (EU) 2016/1719 ne primjenjuje se na otočne prijenosne sustave koji s drugim prijenosnim sustavima nisu povezani interkonekcijskim vodovima.

               (3)Budući da prijenosni sustav Islanda nije povezan s drugim prijenosnim sustavom, Uredba Komisije (EU) 2016/1719 ne bi se trebala primjenjivati na Island.

               (4)Zbog svoje male veličine i ograničenog broja kupaca električne energije Lihtenštajn nema vlastitu mrežu za prijenos električne energije. Uredba Komisije (EU) 2016/1719 stoga se ne bi trebala primjenjivati na Lihtenštajn.

               (5)Upućivanja na operatore prijenosnog sustava, nominirane operatore tržišta električne energije, regulatorna tijela i dionike trebalo bi tumačiti na način da uključuju operatore prijenosnog sustava, nominirane operatore tržišta električne energije, regulatorna tijela i dionike koji predstavljaju Norvešku.

               (6)Pri zajedničkom razvoju odredaba, uvjeta i metodologija u skladu s Uredbom Komisije (EU) 2016/1719 važno je da se sve potrebne informacije dostave bez odgode. Bliskom suradnjom među operatorima prijenosnih sustava i regulatorima trebalo bi osigurati da su osjetljive informacije, kao što su detaljne informacije o trafostanicama, točna lokacija podzemnog prijenosa, informacije o sustavima kontrole i detaljne analize osjetljivosti koje se mogu upotrebljavati za sabotažu, učinkovito zaštićene u postupku izrade odredaba, uvjeta ili metodologija. Kako bi se osigurala učinkovita provedba ove Uredbe, u suradnji s Norveškom trebalo bi uspostaviti istu razinu suradnje u pogledu razmjene informacija i zaštite osjetljivih informacija.

               (7)Doprinos svih glavnih dionika razvoju regionalnih odredaba, uvjeta i metodologija ili odredaba, uvjeta i metodologija na razini EGP-a, koji bi mogao postati obvezujući na temelju regulatornog odobrenja, ključan je za učinkovit regulatorni prekogranični okvir. Operatori prijenosnih sustava i ostali dionici trebali bi stoga sudjelovati u postupcima izrade prijedloga odredaba, uvjeta i metodologija u skladu s različitim odredbama Uredbe. Norveški operator prijenosnog sustava i nominirani operatori tržišta električne energije trebali bi posebno sudjelovati u donošenju odluka dionika na sličan način kao operatori prijenosnog sustava i nominirani operatori tržišta električne energije koji predstavljaju državu članicu EU-a.

               (8)Kad je riječ o prijedlozima na regionalnoj razini ili razini Unije, ako je za odobrenje prijedlogâ operatorâ prijenosnog sustava potrebna odluka više od jednog regulatornog tijela, regulatorna tijela trebala bi se međusobno savjetovati i blisko surađivati kako bi postigla dogovor prije nego što donesu odluku. Norveško regulatorno tijelo trebalo bi biti uključeno u tu suradnju.

               (9)Budući da je Uredba donesena na temelju Uredbe (EZ) br. 714/2009 Europskog parlamenta i Vijeća od 13. srpnja 2009. o uvjetima za pristup mreži za prekograničnu razmjenu električne energije i stavljanju izvan snage Uredbe (EZ) br. 1228/2003
                  2
               , prilagodbeni tekstovi izrađeni i doneseni na temelju Odluke Zajedničkog odbora EGP-a br. 93/2017 od 5. svibnja 2017.
                  3
                za provedbu Uredbe 714/2009, a posebno odredbi njezina članka 1. stavaka 1. i 5., kojima se predviđaju prilagodbe u pogledu uloge Agencije za suradnju energetskih regulatora u EGP-u, relevantni su za primjenu Uredbe u EGP-u, posebno za članak 4. stavke 8. i 10.

               (10)Prilog IV. Sporazumu o EGP-u trebalo bi stoga na odgovarajući način izmijeniti,

               DONIJELO JE OVU ODLUKU:

               Članak 1.

               Iza točke 49. (Uredba Komisije (EU) 2015/1222) Priloga IV. Sporazumu o EGP-u umeće se sljedeće:

               „50.
                     32016 R 1719: Uredba Komisije (EU) 2016/1719 od 26. rujna 2016. o uspostavljanju smjernica za dugoročnu dodjelu kapaciteta (SL L 259, 27.9.2016., str. 42.).

               Za potrebe ovog Sporazuma odredbe Uredbe sadržavaju sljedeće prilagodbe:

               (a)Uredba se ne primjenjuje na Island i Lihtenštajn;

               (b)u članku 7. dodaje se sljedeće:

               „Sporazumima između operatorâ prijenosnog sustava i/ili regulatora može se osigurati učinkovita zaštita povjerljivih ili osjetljivih informacija i jamčiti da se sve informacije potrebne za razvoj zajedničkih odredaba, uvjeta i metodologija dostave bez odgode”;

               (c)u članku 4.:

               i. upućivanja na „stanovništvo Unije” u članku 4. stavku 2. točki (b), na „stanovništvo predmetne regije” i na „stanovništvo uključenih država članica” u članku 4. stavku 3. točki (b) tumače se tako da uključuju stanovništvo Norveške kada se razmatra je li postignut odgovarajući prag stanovništva za postizanje kvalificirane većine;

               ii. upućivanja na „regije koje obuhvaćaju više od pet država članica” i na „regije koje obuhvaćaju pet država članica ili manje” u članku 4. stavku 3. tumače se kao „regije koje obuhvaćaju više od četiri države članice Unije i Norvešku” ili „regije koje obuhvaćaju četiri države članice Unije i Norvešku ili manje”.”

               Članak 2.

               Vjerodostojni su tekstovi Uredbe (EU) 2016/1719 na islandskom i norveškom jeziku koji se objavljuju u Dodatku o EGP-u Službenom listu Europske unije.

               Članak 3.

               Ova Odluka stupa na snagu […] ili dan nakon zadnje obavijesti Zajedničkom odboru EGP-a u skladu s člankom 103. stavkom 1. Sporazuma o EGP-u
                  4*, koji je god datum kasniji.

               Članak 4.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […].

                  Za Zajednički odbor EGP-a

                  Predsjednik/Predsjednica

                  […]

                  Tajnici

                  Zajedničkog odbora EGP-a

                  […]

                     (1)

                        SL L 259, 27.9.2016., str. 42.

                     (2)

                        SL L 211, 14.8.2009., str. 15.

                     (3)

                        SL L 36, 7.2.2019., str. 44.

                     (4)
                  *
                        Ustavni su zahtjevi navedeni.